انا كمان عايزة اتجوز          الموضوع منقــول    على الرغم من ان مش هو ده موضوعنا اللى عايزة اكلمكم فيه      بس انت لو سألت بنت فى ابتدائية نفسك فى ايه يا حبيبتى    هاتقولك نفسى اتجوز     طب و الابتدائية    ابقى اخدها على مهلى بقى فى بيت جوزى     عموما    مش هى دى مشكلتنا    انا قريت الكتاب التحفه اللى كاتباه غاده عبد العال ( عايزة اتجوز )    و اكتر حاجة لفتت انتباهى فى الكتاب موضوع جواز الصالونات    طبعا الفكرة موجوده و كلنا بنتعرض لها كل يوم شباب و بنات    يعنى مثلا طنط ام مصطفى تيجى تستلف من ماما قزازة زيت    الشيطان يوزها انها تكتم على القزازة و ما تردهاش    و علشان ماما ما تقدرش تتكلم و تطالبها بقزازاة الزيت تروح الوليه الارشانه عامله ايه    تجيب لى عريس  و اهى تدخل ده فى ده راس فى راس و خلاص     او طنط محاسن عايزة عايزة تقبض الجمعيه بدل ماما و مش قادرة تفاتحها فى الموضوع    تعمل ايه    تروح جايبه لى عريس    و طبعا ساعتها ماما من نفسها هى اللى هاتعرض عليها انها تقبض الجمعيه فى دورها     و طنط ام مروة صاحبة ماما الانتيخ تحضر معاها فرح و تشوف امى و الدمعه هاتفر من عينها فى الفرح    تفتكرها بتعيط علشان بنتها لسه ما اتجوزتش    ما تعرفش ان سبب دموعها ان الطبق اللى نزل قدامها الجاتوة اللى فيه شيكولاته و هى ما بتحبش كده ده غير ان الطبق نازل من غير باتون ساليه و هى مزاج عندها تسقيه فى البيبسى   تقوم برضه جايبه لى عريس    ده غير طنط شوقيه اللى نفسها تنتقم من امى باى طريقه علشان على طول المحفظة بتاعتهم بتشكر فى طريقه حفظها و بتبستف طنط  تقوم تعمل ايه تنشنى عريس فى دماغى     و لا ليلى صاحبتى اللى هاتموت على الجيبة البنى الجديدة و نفسها تستلفها منى و مش قادرة    تروح متصلة بيا و مصطفى جوزى جايب لك عريس زميلة تحفه تعالى يوم الاربعاء علشان تشوفيه    طب نخليها الجمعه علشان ابقى اجازة    لأ الاربعاء و تجيبى معاكى الجيبة البنى الجديدة علشان عندى فرح يوم الخميس       كل دى مواقف ممكن نتعرض لها جميعا    حواز الصالونات    ان ييجيى لك عريس لا تعرفيه ولا يعرفك و تبتدوا بقى  تتعرفوا على بعض    عايزه كل واحده اتحطت فى موقف غريب تحكى لنا عليه    مين اغرب عريس اتقدم لك    اغرب مناقشه ممكن تكون دارت بينك و بين عريس        و اللى هاتتكسف تفضفض تستعمل السيم ده    نيرمين صاحبتى جالها عريس     كل ما كنت باتحط فى موقف من دول و اتكسف احكى على العريس و على الخيبه اللى اتعرضت لها     اروح على طول قايله مش نيرمين صاحبتى امبارح جالها عريس كذا و كذا و كذا    و ابتدى اعرف أراء الناس ايه            و بالنسبة بقى للشباب ممكن هما كمان يحكوا ما زى ما هى عروسة صالونات    اكيد حضرتك كمان كنت عريس صالونات        يعنى احمد صاحبك يشوف العلاوات نازلة ترف عليك و البارفانات جايبة اخر الشارع    يروح جاى تانى يوم و فى ايده ساندوتش    امسك دوق بقى اكل بوسى اختى اكلها لا يعلى عليه يجنن البت دى طباخه بريمو    شوية كمان و تلاقيه جاى يوشوشك و انت مش ناوى تيجيى لى البيت بقى نفسى اقعد معاك براحتنا و ندردش    و تبص تلاقى نفسك على الزياره اللى بعدها قاعد مشرف فى الصالون و بوسى داخلة عليك بصينية الشربات         او باباك يقعد يشتكى لعمو حسين صاحبه على القهوة    الواد ما بيقومش من على النت ليل نهار    هو المحروس فى سنه كام    سنه كام ايه ده اتخرج و بيشتغل    اتخرج و بيشتغل يبقى لازم تجوزه علشان تلمه و لا هاتسيبه لحد ما عياره يفلت او واحده من على النت تلف عليه عندك هدى بنتى زى القمر و فاضل لها سنه و تتخرج و اهو زيتنا يبقى فى دقيقنا           هابطل رغى بقى و اقوم اروح الشغل و اسيبكم تحكوا و تفضفضوا    و لى عوده ان شاء الله علشان احكى لكم على المواقف و الطرائف اللى اتعرضت لها    فوتكم بعافيه